Broj: 711-I-1306-P-195-20/21-11-12

Zagreb, 2. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Bojana Simoniča, općinskog načelnika Općine Lovran,** na 129. sjednici, održanoj 2. lipnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran,** **povodom prijave da u izvješćima o imovinskom stanju nije ispravno naveo podatke o nekretnini, zatim podatke o pokretnini koja se upisuje u javni registar, kao i o postojanju nepravilnosti u izboru pročelnice u Općini Lovran, neće se pokrenuti, s obzirom da provjera navoda iz prijave ne upućuje na moguću povredu odredbi ZSSI-a od strane dužnosnika Bojana Simoniča.**

 Obrazloženje

Protiv dužnosnika Bojana Simoniča, općinskog načelnika Općine Lovran, podnesena je 1. rujna 2020. anonimna prijava, koja je u knjizi ulazne pošte Povjerenstva zaprimljena pod brojem: 711-U-3176-P-195/20-01-5 te je povodom iste otvoren predmet broj: P-195/20.

U predmetnoj prijavi se u bitnome navodi da u izvješću o imovinskom stanju dužnosnika Bojana Simoniča nije navedena kuća u Lignju koja je u njegovom vlasništvu, a izgrađena je prošle godine na terenu koji je bio okarakteriziran kao livada, da bi ga on sam sebi prenamijenio u građevinsku česticu. Nadalje ističe da u izvješću o imovinskom stanju dužnosnik nije naveo niti novi automobil marke Škoda, koji je kupljen prošle godine. Podnositelj također upućuje na izbor pročelnice koji je „namješten“.

Nadalje, protiv dužnosnika Bojana Simoniča, općinskog načelnika Općine Lovran, podnesena je 19. listopada 2020. anonimna prijava, koja je u knjizi ulazne pošte Povjerenstva zaprimljena pod brojem: 711-U-3739-P-239/20-01-2 te je povodom iste otvoren predmet broj: P-239/20. U predmetnoj prijavi u predmetu broj P-239/20 u btnom su istaknuti svi navodi kao i u predmetu broj P-195/20.

Budući da se navedene prijave u određenom bitnom dijelu odnose na iste okolnosti, Povjerenstvo je donijelo zaključak da će se povodom navedenih predmeta voditi jedan postupak pod brojem P-195/20.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. je propisano da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Bojan Simonič obnaša dužnost općinskog načelnika Općine Lovran, počevši od 7. lipnja 2021., a istu dužnost obnašao je i u prethodnom mandatu 2017.-2021. te je stoga, povodom obnašanja navedenih dužnosti, obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. toga članka (članovi obitelji) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisanoje da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propsiano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, dok je stavkom 3. istog članka propisano da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. podstavkom 2. ZSSI-a propisano je kako podaci o stečenoj imovini obuhvaćaju, između ostaloga, podatke o pokretninama veće vrijednosti, dok je člankom 8. stavkom 8. propisano kako se pod pokretninama veće vrijednost podrazumijevaju vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papir, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta. Pokretnine za koje postoji obveza upisa u javne registre potrebno je prijaviti u izvješću o imovinskom stanju dužnosnika bez obzira na njihovu vrijednost.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Na upit Povjerenstva Općina Lovran je dopisom KLASA: 032-01/20-01/28, URBROJ: 2156/02-04-04/01-20-2 dostavila natječajnu dokumentaciju natječaja objavljenog u Narodnim novinama 116/19 29. studenog 2019. za prijam u službu na radno mjesto pročelnika Upravnog odjela za samoupravu i upravu na kojem je u službu primljena Elvira Jović Ban broj: 711-1-1500-P-195/20-03-12 od 20. listopada 2020.

Uvidom u dostavljenu natječajnu dokumentaciju utvrđeno je da je kandidatkinja primljena na radno mjesto pročelnice ispunjavala formalno-pravne uvjete radnog mjesta za koje se prijavila, da je radi provedbe natječaja rješenjem imenovano Povjerenstvo za imenovanje Pročelnika Upravnog odjela u sastavu 3 člana, te da je prošla postupak pisanog testiranja, kao i intervju. Kandidatkinja koja je primljena na radno mjesto pročelnice bila jedina je podnijela prijavu na natječaj te je prijava bila podnesena unutar roka.

Na upit Povjerenstva Ministarstvo unutarnjih poslova, Policijska uprava Primorsko-goranska, Policijska postaja Opatija se dopisom broj: 511-09-31-07/4-75-36/2020 očitovala da je prema službenoj evidenciji registracije cestovnih vozila dužnosnik Bojan Simonič evidentiran je kao vlasnik vozila: M1, marke VOLKSWAGEN 1200 J, godina proizvodnje 1976, broj šasije ………………, reg. oznaka …………..

Uvidom u izvješće o imovinskom stanju koje je dužnosnik podnio 30. prosinca 2020. povodom promjene, Povjerenstvo je utvrdilo da je dužnosnik u rubrici „Podaci o pokretninama koje se upisuju u javni registtar“ upisao vozilo marke VOLKSWAGEN 1200 J, godina proizvodnje 1976.

Nadalje, na upit Povjerenstva Državna geodetska uprava, Područni ured za katastar Rijeka, Odjel za katastar nekretnina Opatija se dopisom KLASA: 053-02/20-01/17, URBROJ: 541-19-03/1-20-2 očitovao da su na katastarskim česticama 2821 (vrt, zk. ul. 117) i 3734/2, 3735/2, 3735/3 i 3736 na kojima je uspostavljeno pravo građenja (zk. ul. 2770) izvršene promjene u obliku i površini, a sve prema Upravnom rješenju kl.-932-07/2020-02/449 ovog odjela, a na zahtjev …………………………..

Tom rješenju predhodio je geodetski elaborat izrađen od strane ovlaštenog geodetskog izvoditelja Georad Jelenje zaprimljen pod brojem kl.932-06/2020-02/246.

U tom predmetu priloženi su i podaci:

1. Obavijest o dostavi završnog izvješća nadzornog inženjera

2. Uvjerenje o dokumentacuji prostornog uređenja

3. Potvrda o kućnom broju.

Uvidom u Obavijest Upravnog odjela za prostorno uređenje, graditeljstvo i zaštitu okoliša, Ispostava u Opatiji KLASA: 361-05/20-02/3, URBROJ: 2170/1-03-06/3-20-2 donesenu povodom podneska kojim se tražite izdavanje potvrde da se za građevinu ne izdaje akt za uporabu za rekonstruiranu obiteljsku kuću sagrađenu na k.č. ……. k.o. Lovran, za čiju je rekonstrukciju izdano rješenje o uvjetima građenja KLASA: UP/l-361-03/13-03/112 URBROJ: 2170/1-03-06/3-16-14 od 12. svibnja 2016. godine, dužnosniku je dan odgovor kako slijedi:

Temeljem odredbe čl. 256. st. 1. Zakona o prostornom uređenju i gradnji („Narodne novine“ br. 76/07, 38/09, 55/11, 90/11, 50/12 i 55/12), a u skladu sa člankom 173. stavak 1. Zakona o gradnji („Narodne novine“ br. 153/13, 20/17, 39/19, 125/19) izgrađena zgrada čija građevinska (bruto) površina nije veća od 400 m2, može se početi koristiti, odnosno staviti u pogon, te se može izdati rješenje za obavljanje djelatnosti prema posebnom zakonu, te evidentirati u katastarskom operatu i zemljišnoj knjizi nakon što investitor nadležnom upravnom tijelu dostavi za tu zgradu završno izvješće nadzornog inženjera o izvedbi građevine.

Ovom Odjelu dostavljeno je završno izvješće glavnog nadzornog inženjera o izvedbi predmetne građevine, ovlaštenog inženjera građevinarstva ovlaštenom inženjeru građevinarstva od 24.02.2020. Uz zahtjev je predan Energetski certifikat za predmetnu zgradu oznake P\_203\_2012\_\_10024\_SZ1, izdan 24.02.2020.

Uvidom u Izjavu o usklađenosti nadzornog inženjera utvrđeno je da je navedeno da se, obzirom da predmetna obiteljska kuća ima manje od 400 m2 građevinske brutto površine, stručni nadzor građenja provodio samo u odnosu na ispunjavanje bitnih zahtjeva mehaničke otpornosti i stabilnosti te uštede energije i toplinske zaštite. U tom pogledu rekonstrukcija samostojeće obiteljske kuće je izvedena u skladu s Rješenjem o uvjetima građenja :KLASA : UP/l-361 -03/13-03/112, URBROJ : 2170/1-03-06/3-16-14 od 12. svibnja 2016.

Uvidom u izvješća o imovinskom stanju koje je dužnosnik Bojan Simonič podnio Povjerenstvu 3.7.2017. povodom stupanja na dužnost, 28.12.2020. povodom promjene i 5.1.2018. povodom ispravka podataka utvrđeno je da je u rubrici „Podaci o nekretninama“ dužnosnik Bojan Simonič naveo da je vlasnik nekretnine u Lignju, ………….., zk. ul. ……., a kao drugi način stjecanja nekretnine naveo je konzumirnao pravo građenja.

Uvidom izvješće o imovinskom stanju koje je dužnosnik Bojan Simonič podnio Povjerenstvu 30.12.2020. povodom promjene utvrđeno je da je u rubrici „Podaci o nekretninama“ dužnosnik Bojan Simonič naveo da je vlasnik nekretnine u Lignju, ……………., zk. ul. ………, a kao drugi način stjecanja nekretnine naveo je uspostavu prava građenja.

Slijedom svega navedenog, Povjerestvo vezano za postupak primanja Elvire Jović Ban u radni odnos na radno mjesto pročelnice u Općini Lovran nije utvrdilo nepravilnosti, involviranost niti osobnu ili interesnu povezanost dužnosnika Bojana Simoniča s imenovanom pročelnicom, slijedom čega nije steklo saznanja koja bi upućivala na moguću povredu odredbi ZSSI-a navedenog dužnosnika.

Isto tako, budući da Povjerenstvo nije utvrdilo da bi imenovani dužnosnik bio vlasnik drugog vozila osim onog za koje je prema evidencijama Ministarstva unutarnjih poslova bio evidentiran, a koje je ujedno i prijavio u svojim izvješćima o imovinskom stanju, niti u tom dijelu prijave nije steklo saznanja koja bi upućivala na moguću povredu odredbi ZSSI-a dužnosnika Bojana Simoniča. Na kraju je za istaknuti da je dužnosnik Bojan Simonič, kako su na njegovoj nekretnini u Lignju bile vršene promjene, sukladno tome i u izvješćima o imovinskom stanju isto ažurirao, slijedom čega niti u ovom dijelu Povjerenstvo nije steklo saznanja koja bi upućivala na moguću povredu odredbi ZSSI-a navedenog dužnosnika.

S obzirom na sve navedeno, donesena je doluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Bojan Simonič, elektroničkom dostavom
2. Podnositelji prijave, putem dostavljene e-mail adrese
3. Objava na internetskoj stranici Povjerenstva
4. Pismohrana